สไตรเดอร์ II (วิดีโอเกม พ.ศ. 2533)

***สไตรเดอร์ II*** () เปิดตัวในทวีปอเมริกาเหนือภายใต้ชื่อ***เจอร์นีย์ฟรอมดาร์กเนส: สไตรเดอร์รีเทินส์*** () เป็นเกมแอ็กชัน-แพลตฟอร์ม ค.ศ. 1990 ที่เผยแพร่โดยบริษัทยู.เอส. โกลด์ (ภายใต้การอนุญาตจากบริษัทแคปคอม) และเปิดตัวครั้งแรกสำหรับแพลตฟอร์มคอมพิวเตอร์ต่าง ๆ เกมนี้เป็นภาคต่อของวิดีโอเกมอาร์เคด*[[สไตรเดอร์ (เกมอาร์เคด พ.ศ. 2532)|สไตรเดอร์]]*ของบริษัทแคปคอมที่พัฒนาในยุโรป ซึ่งยู.เอส. โกลด์ เคยพอร์ตมาลงคอมพิวเตอร์ที่บ้านในทวีปยุโรปมาก่อน

ต่อมาใน ค.ศ. 1999 บริษัทแคปคอมได้พัฒนาภาคต่อของตนเองในชื่อ*[[สไตรเดอร์ 2 (วิดีโอเกม ค.ศ. 1999)|สไตรเดอร์ 2]]* สำหรับเครื่องเกมอาร์เคดและเพลย์สเตชัน โดยไม่ได้สนใจเวอร์ชัน*สไตรเดอร์ II* ของบริษัทยู.เอส. โกลด์

## รูปแบบการเล่น
วัตถุประสงค์ของเกมนี้คือช่วยเหลือเจ้าหญิงแห่งดาวมาเจนตาจากกลุ่มก่อการร้ายที่กักขังเธอไว้ การควบคุมในเวอร์ชันคอมพิวเตอร์นั้นคล้ายคลึงกับพอร์ตคอมพิวเตอร์ที่บ้านของยู.เอส. โกลด์ ใน*สไตรเดอร์*ต้นฉบับ แม้ว่าตัวละครดังกล่าวจะไม่สามารถสไลด์หรือปีนเพดานได้เหมือนในเกมต้นฉบับก็ตาม อย่างไรก็ตาม เขายังสามารถปีนกำแพงและเชือกได้ นอกจากไซเฟอร์ของเขาแล้ว เขายังใช้ปืนไรเฟิลได้ทุกครั้งที่เขายืนนิ่ง หากตัวละครผู้เล่นได้รวบรวมไอคอนพลังงานเพียงพอตลอดแต่ละด่าน เขาจะแปลงร่างเป็นหุ่นยนต์ติดล้อเมื่อเผชิญหน้ากับบอสเมื่อเมื่อสิ้นสุดแต่ละด่าน โดยขณะเป็นหุ่นยนต์ สไตรเดอร์สามารถยิงเลเซอร์ได้ แต่ไม่สามารถกระโดดหรือหมอบได้ ร่างหุ่นยนต์ของเขามีมาตรวัดพลังชีวิตที่แตกต่างจากมาตรวัดพลังชีวิตปกติในร่างมนุษย์ และเมื่อเกจหุ่นยนต์ของเขาหมดลง เขาจะแปลงกลับเป็นมนุษย์อีกครั้ง โดยเกมนี้มีทั้งหมดห้าด่าน

## การตลาด
เกม*สไตรเดอร์ II* เปิดตัวสำหรับอะมิกา, อาตาริ เอสที, คอมโมดอร์ 64, แอมสตรัด ซีพีซี และแซดเอกซ์ สเปกตรัม ซึ่งต่อมา เกม*สไตรเดอร์ II* ได้รับการปรับปรุงใหม่สำหรับเซกา เจเนซิส, มาสเตอร์ซิสเตม และเกมเกียร์ใน ค.ศ. 1992

## พอร์ต
สองปีหลังจากการเปิดตัวเวอร์ชันคอมพิวเตอร์ บริษัทยู.เอส. โกลด์ และเทียร์เทกซ์ ได้พอร์ต*สไตรเดอร์ II* ลงเซกา เจเนซิส/เมกาไดรฟ์ นอกจากการเปิดตัวในทวีปยุโรปแล้ว เกม*สไตรเดอร์ II* ยังเปิดตัวสำหรับเซกา เจเนซิส ในทวีปอเมริกาภายใต้ชื่อ*เจอร์นีย์ฟรอมดาร์กเนส: สไตรเดอร์รีเทินส์* โดย*สไตรเดอร์รีเทินส์*เวอร์ชันเจเนซิสแตกต่างจากเวอร์ชันคอมพิวเตอร์ก่อนหน้านี้ในหลาย ๆ ด้าน ขณะที่โครงเรื่องก็เหมือนเดิม ที่ตัวร้ายป็นแกรนด์มาสเตอร์ (เมโอ) จาก*สไตรเดอร์*ดั้งเดิม (ซึ่งในคู่มือเกมเรียกว่า "อีวิลมาสเตอร์") และแม้ว่าตัวละครหลักจะใช้สไปรต์ตัวเดียวกันกับในเวอร์ชันเจเนซิสของ*สไตรเดอร์*ดั้งเดิม แต่สไตรเดอร์นี้ได้รับการกล่าวถึงในคู่มือในฐานะ "ฮินโจ" (แทนที่จะเป็น "ฮิรีว" ซึ่งเป็นชื่อรหัสจริงของตัวเอกดั้งเดิม)

ผู้เล่นจะควบคุมฮินโจในลักษณะเดียวกับฮิรีวในเกมเจเนซิสภาคแรก (โดยยังคงความสามารถในการสไลด์และเคลื่อนที่ใต้เพดานไว้ได้) แทนที่จะใช้ปืนเหมือนในเวอร์ชันคอมพิวเตอร์ที่บ้าน ฮินโจจะขว้างดาวกระจาย แต่ต้องเก็บดาวกระจายไว้ก่อนเท่านั้น และแทนที่จะแปลงร่างเป็นหุ่นยนต์เมื่อต้องเผชิญหน้ากับบอส ฮินโจจะรวบรวมวัตถุทรงกลมตลอดแต่ละด่านแทน โดยทรงกลมเหล่านี้จะล้อมรอบฮินโจและปกป้องเขาเมื่อเขาเผชิญหน้ากับบอสประจำด่าน รวมถึงผู้เล่นสามารถเลือกได้ระหว่างไซเฟอร์ดั้งเดิมของฮิรีวจากเกมแรก หรือไซเฟอร์แบบ "กวาดล้าง" ใหม่

*สไตรเดอร์ II* ยังเปิดตัวสำหรับระบบมาสเตอร์ซิสเตม 8 บิตในทวีปยุโรปเช่นกัน ซึ่งเวอร์ชันนี้มีรูปแบบการเล่นคล้ายกับเวอร์ชันเจเนซิส และส่วนที่ไม่เหมือนกับเวอร์ชันเจเนซิส คืออาวุธดาวกระจายของสไตรเดอร์นั้นไม่จำกัด แต่เขาสามารถขว้างดาวกระจายบนหน้าจอได้เพียงสองอันในเวลาเดียวกันเท่านั้น รวมถึงเนื่องจากปุ่มควบคุมของระบบมาสเตอร์ซิสเตมมีน้อยกว่า จึงสามารถขว้างดาวกระจายได้ในขณะที่ผู้เล่นยืนนิ่งอยู่ เวอร์ชันนี้ได้รับการแปลงสู่เกมเกียร์และวางจำหน่ายในทวีปอเมริการวมถึงและยุโรปในชื่อ*เจอร์นีย์ฟรอมดาร์กเนส: สไตรเดอร์รีเทินส์* ตลอดจนได้มีการพัฒนาเวอร์ชันอาตาริ ลิงซ์ และระบุว่าเสร็จสมบูรณ์ไปแล้ว 50 เปอร์เซ็นต์ แต่ไม่เคยมีการเปิดตัว

## การตอบรับ
แมต บีลบี จากนิตยสาร*[[ยัวร์ซินแคลร์]]*ด้ให้บทวิจารณ์เกมดังกล่าวในเชิงบวก และกล่าวไปไกลถึงขนาดว่าบริษัทแคปคอมต้องการใช้พอร์ตซินแคลร์นี้เป็นพื้นฐานสำหรับภาคต่อของเกมแบบหยอดเหรียญ

ส่วนนักวิจารณ์ทั้งสี่คนของนิตยสาร*[[อิเล็กทรอนิกเกมมิงมันธ์ลี]]*ให้คะแนนเกมเวอร์ชันเจเนซิสอยู่ที่ 6.75 คะแนนเต็ม 10 โดยอธิบายว่าเป็นภาคต่อที่พอใช้ได้แต่ก็น่าผิดหวัง พวกเขาชื่นชมขนาดอันใหญ่โตของเกมและเสียงดิจิทัลจำนวนมาก แต่ก็ติเตียนว่าแอนิเมชันนั้นสะดุดเกินไป นักวิจารณ์สามในสี่คนยังรู้สึกว่ารูปแบบการเล่นขาดความน่าตื่นเต้นของ*สไตรเดอร์*เวอร์ชันดั้งเดิม พวกเขาให้คะแนนเวอร์ชันเกมเกียร์เป็นเอกฉันท์ที่ 7 คะแนนเต็ม 10 แต่มีความคิดเห็นแตกต่างกันอย่างชัดเจน นักวิจารณ์สองคนรู้สึกว่า "เวอร์ชันเกมเกียร์ดีกว่าเวอร์ชันเจเนซิสอย่างน่าประหลาดใจ" โดยอ้างว่าเล่นได้ดีกว่าและมีภาพเคลื่อนไหวสะดุดน้อยกว่ามาก ในขณะที่อีกสองคนรู้สึกว่าเวอร์ชันเจเนซิสแย่กว่ามาก โดยบ่นว่ากราฟิกด้อยกว่าและระยะทางที่ตัวละครของผู้เล่นจะกระเด็นออกไปไกลอย่างน่ารำคาญเมื่อถูกโจมตี ส่วนนิตยสาร*[[เกมโปร]]*ยืนหยัดในจุดยืนกลาง ๆ โดยกล่าวว่า "กราฟิกและรูปแบบการเล่นมีความคล้ายคลึงกับเวอร์ชันเจเนซิส" พวกเขาชื่นชมการควบคุม, สไปรต์ขนาดใหญ่ และฉากหลังที่มีรายละเอียด แต่ติเตียนจังหวะที่ช้าลงและเพลงประกอบที่ซ้ำซาก และสรุปว่า "แฟน ๆ สไตรเดอร์จะต้องยินดีต้อนรับการกลับมาของเขา แต่คนอื่น ๆ อาจจะไม่สนใจ"

ในการย้อนอดีตซีรีส์สไตรเดอร์ เคน โฮโรวิตซ์ จากเซกา-16.คอม ได้เปรียบเทียบ*สไตรเดอร์รีเทินส์*กับ "การเห็นคนที่รักฟื้นคืนชีพขึ้นมาเป็นซอมบีไร้จิตใจ" ส่วนแทรวิส ฟาส์ ผู้เขียนบทความเรโทรให้แก่เว็บไซต์ไอจีเอ็น ได้แสดงความเห็นว่าบริษัทยู.เอส. โกลด์ ได้ทำการปรับปรุง*สไตรเดอร์ II* หลายอย่างสำหรับพอร์ตบนคอนโซล แต่ปัญหาหลักคือการออกแบบด่านที่น่าเบื่อยังคงอยู่

## อ้างอิง

## แหล่งข้อมูลอื่น
* 
* 

หมวดหมู่:วิดีโอเกมที่ออกวางจำหน่ายในปี พ.ศ. 2533
หมวดหมู่:เกมสำหรับอะมิกา
หมวดหมู่:เกมสำหรับแอมสตรัด ซีพีซี
หมวดหมู่:เกมสำหรับคอมโมดอร์ 64
หมวดหมู่:วิดีโอเกมแพลตฟอร์ม
หมวดหมู่:เกมสำหรับเซกา เมกาไดรฟ์
หมวดหมู่:วิดีโอเกมผู้เล่นเดี่ยว
หมวดหมู่:สไตรเดอร์ฮิรีว
หมวดหมู่:วิดีโอเกมภาคต่อ
หมวดหมู่:วิดีโอเกมเกี่ยวกับนินจา
หมวดหมู่:วิดีโอเกมที่พัฒนาขึ้นในสหราชอาณาจักร